על המדריך, ההדרכה והמודרך

(חֲנֹךְ לַנַּעַר עַל פִּי דַרְכּוֹ גַּם כִּי יַזְקִין לֹא יָסוּר מִמֶּנָּה)

הלימוד המשותף שנקיים ינסה לקחת את המשפט המלא, לפרק אותו ומתוכו לחלץ ממנו תשובה לשאלה- מה הוא תפקידו של המדריך?

**מתוך דיאלוג בין אליס ובין החתול:**

* "התואיל להגיד לי, בבקשה, באיזו דרך עלי ללכת מכאן?"
* "זה תלוי במידה רבה לאן את רוצה להגיע", אמר החתול.
* "לא איכפת לי כל-כך לאן – "אמרה אליס.
* "אם כך, לא משנה באיזו דרך תלכי", אמר החתול.
* "בתנאי שאגיע **לאנשהו**", הוסיפה אליס כהסבר.
* "בטוח שתגיעי", אמר החתול, "אם רק תתמידי בהליכה".
* אליס הרגישה שאין מקום לערער על זה, ולכן ניסתה שאלה אחרת. "איזה מין אנשים גרים כאן בסביבה?"
* "בכיוון **ההוא**", אמר החתול, מנופף בכפו הימנית, "גר הכובען, מסובב על כל הראש, ובכיוון **ההוא**", מנופף בכפו השנייה, "גר ארנביב, שמשתולל באביב. בקרי אצל מי שאת רוצה: שניהם מטורפים".

**שאלות:**

* מה משמעות הדרך בסיפור?
* איזה מן מדריך הוא החתול? מה הם תפקידי המדריך כפי שמתגלים בסיפור?

**מה היא, אם כן, "דרך"?**

דֶּרֶךְ - זכר ונקבה

1. נתיב, מעבר כבוש או סלול לתנועת בני אדם או כלי רכב
2. כלל הפעולות שאדם עושה כדי להגיע למטרה מסוימת. "הוא עבר דרך ארוכה עד שהפך למומחה."
3. הצורה בה דברים נעשים; גישה; אופן. "צריך לדבר איתו בדרך יותר תקיפה."

**שאלות:**

* מה ההבדל בין כל אחת מהצורות להסתכל על המילה "דרך"?
* מה היא "דרך" המדריך? איזו דרך מבין שלוש האפשרויות?

**משלי פרק כב**

חֲנֹךְ לַנַּעַר עַל פִּי דַרְכּוֹ גַּם כִּי יַזְקִין לֹא יָסוּר מִמֶּנָּה

שלמה המלך אמר במשלי (כ"ב ו')  "חנוך לנער ע"פ דרכו גם כי יזקין לא יסור ממנה". זה הוא עיקר החינוך שלא בלבד בשעה שהנער נער, ויד אביו עודה תקיפה עליו ישמע לו ויעשה כמצותיו, רק גם כשיגדל והוא ברשותו, אף כי יזקין לא יסור ממנה. כי החינוך לא צווי לבד הוא, שמצווה את בנו או תלמידו עשה כך וכך, גם לא הרגל בלבד הוא, שמרגילו לעשות מעשים טובים, יותר גדול ויותר פועל מן הציווי ומן ההרגל הוא החנוך, ושני אלה הציווי וההרגל רק כלי תשמישו הם, שהמחנך מוכרח להשתמש בהם, לצוותו ולהרגילו , כדי לחנכו בדרך ד'. ... וכשנאמרה תיבה זו על חינוך הבנים, אז הכוונה היא לגדל ולפתח את טבעו והכשרתו של הילד שנמצאה בו במדה קטנה או בכח או בהעלם לבד ולגלותה.

... לא די ללמד את הנער רק, שחובה עליו לשמוע לקול המחנך ותו לא, כי לא יועיל בזה בלבד, כי לסוף יראה את רבו למתנגדו ועריץ זר עליו כנ"ל. העיקר הוא להכניס בלבו דעה זו, שידע שהוא, הנער בעצמו הוא עיקר המחנך, לא קטן ונער הוא

חובות התלמידים רבי קלונימוס קלמיש שפירא האדמו"ר מפיאסצנא מתוך ההקדמה

**שאלות:**

* מה הוא תפקיד המחנך עפ"י הקטע?
* מה היא מערכת היחסים בין שני חלקי המשפט "חנוך לנער..."? אם היינו יכולים להוסיף מילות חיבור בין שני החלקים, האם היינו מוסיפים "בגלל ש.." או "כדי ש.."?

מה משמעות "נעורים"? ההוראה המקורית של "נער": לנענע ולהשליך מעליו. כך אצל שמשון: "אנער" (שופטים ט"ז, כ) וכדו'. מכאן "נעורת": פסולת של פשתן. וזו גם משמעות "נעורים": צעירים רוצים להתפתח מתוך עצמם.

...צעירים עלולים לעשות את הרע – שכן טרם הורגלו להיכנע לעול מצוות. שליטה עצמית ומשמעת דומות עליהם כעול, ובשאיפתם לעצמאות "ינערו" עול זה מעליהם. אכן קשה להתגבר על עצמאות זו של הרצון. חוסר הבגרות השכלית מתווה עליה את תו העקשנות, אך עצמאות זו היא היא השורש של האישיות המוסרית שלעתיד.

הרב שמשון רפאל הירש, בראשית ח, כא

**שאלות:**

* מה הם נעורים עפ"י הקטע?
* מה הוא תפקידו של החינוך בתקופת הנוערים?
* מתוך כל אלו- מה הוא תפקידו של המדריך כלפי הדרך וכלפי המודרך?

**הצעה לתשובה (לא חלק מדף הלימוד. הערה למדריך):**

המדריך עוזר לחניך לעבור דרך השביל. ללכת בשביל, להתבונן בשביל, להבין את השביל, להתלונן עליו, להציע לו חלופות.

הדרך בה נלך בדרך היא הדבר החשוב, שכן היא זו שתאפשר לנו לסגל עמדות, ערכים ונורמות שישארו איתנו שנים אחרי המסע.